Paxta va don qabul qilish hamda uning elektron hisobini yuritish tartibini joriy etish chora-tadbirlari toʻgʻrisida
(resolution, 2025-09-09)

Oʻzbekiston Respublikasi Prezidentining “Paxta xom ashyosini yetishtirish va sotishda bozor mexanizmlarini qoʻllashni izchil davom ettirish chora-tadbirlari toʻgʻrisida” 2025-yil 17-yanvardagi PF-7-son Farmoniga muvofiq Vazirlar Mahkamasi qaror qiladi: 1. Quyidagilarni nazarda tutuvchi Paxta va don qabul qilish hamda uning elektron hisobini yuritish tartibi toʻgʻrisidagi nizom ilovaga muvofiq tasdiqlansin: paxta va don qabul qilish axborot tizimlarining maqsadi, asosiy vazifalari hamda texnik operator va foydalanuvchilarning huquq va majburiyatlari; paxta va don qabul qilish axborot tizimlarida roʻyxatdan oʻtish, elektron hujjatlar aylanishi hamda texnik xizmatlar koʻrsatish. 2. Oʻzbekiston Respublikasi Iqtisodiyot va moliya vazirligi Qishloq xoʻjaligi vazirligining hisob-kitoblariga asosan “Agrotarozi”, “Nosil qabuli” va “AgroDocs” axborot tizimlari faoliyatini tashkil etish, yuritish va saqlash bilan bogʻliq xarajatlarni moliyalashtirish 2025-yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Qishloq xoʻjaligi vazirligiga ajratiladigan mablagʻlar doirasida amalga oshirilishini, 2026-yildan boshlab budjet qonunchiligi talablariga muvofiq taqdim etilgan budjet soʻrovnomalariga asosan Davlat budjeti parametrlarida nazarda tutilishini taʼminlasin. 3. Qoraqalpogʻiston Respublikasi Vazirlar Kengashi va viloyatlar hokimliklari: Paxta va don qabul qilish hamda uning elektron hisobini yuritish tartibi toʻgʻrisidagi nizom talablariga muvofiq paxta va don qabul qiluvchi korxonalar bilan birgalikda paxta va don qabul qilish maskanlarining kuzatuv kameralari, zamonaviy kompyuter qurilmalari va uzluksiz elektr energiyasi (quyosh panellari, dizel va benzin generatorlari, UPS qurilmalari) bilan taʼminlanishini; Oʻzbekiston Respublikasi Raqamli texnologiyalar vazirligi bilan birgalikda paxta va don qabul qilish maskanlarini belgilangan tartibda barqaror va yuqori tezlikdagi internet tarmogʻiga ulash hamda paxta va don qabul qilish jarayonlarida uzilishlarning oldini olish boʻyicha tegishli choralar koʻrilishini; Oʻzbekiston texnik jihatdan tartibga solish agentligi bilan birgalikda don qabul qilish maskanlaridagi elektron tarozilar oʻlchovlarining har yili 10-mayga va paxta qabul qilish maskanlaridagi elektron tarozilar oʻlchovlarining har yili 10-avgustga qadar sinovdan oʻtkazilishini; Oʻzbekiston Respublikasi Qishloq xoʻjaligi vazirligi bilan birgalikda paxta va don qabul qilish jarayonlarida ishtirok etuvchi tarozibon, laboratoriya xodimlari va boshqa xodimlarda “Agrotarozi”, “Nosil qabuli” va “AgroDocs” axborot tizimlari bilan ishlash boʻyicha koʻnikmalar doimiy shakllantirib borilishini; Vazirlar Mahkamasi huzuridagi Agrosanoat majmui ustidan nazorat qilish inspeksiyasi bilan birgalikda paxta-toʻqimachilik hamda gʻallachilik klasterlari, fermer xoʻjaliklari va qishloq xoʻjaligi kooperativlari tashkil etgan paxta va don qabul qilish maskanlariga belgilangan tartibda xulosalar berilishini taʼminlasin. 4. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin. 1. Ushbu Nizom Oʻzbekiston Respublikasi Qishloq xoʻjaligi vazirligining “Agrotarozi”, “Nosil qabuli” va “AgroDocs” axborot tizimlari orqali paxta va don qabul qilish hamda uning elektron hisobini yuritish tartibini belgilaydi. 2. Ushbu Nizomda quyidagi asosiy tushunchalardan foydalaniladi: “AgroDocs” axborot tizimi (keyingi oʻrinlarda — “AgroDocs” AT) — shartnoma va kelishuvlarni shakllantirish hamda tuzish, shartnomaviy munosabatlarni tartibga solishga koʻmaklashuvchi axborot tizimi; “Agrotarozi” axborot tizimi (keyingi oʻrinlarda — “Agrotarozi” AT) paxta va don yetishtiruvchilarga elektron tarozilar orqali shaffoflik tamoyilida xizmat koʻrsatish imkoniyatlarini taʼminlab beradigan tizim; “Nosil qabuli” axborot tizimi (keyingi oʻrinlarda — “Nosil qabuli” AT) — topshirilgan paxta va don mahsulotlarining miqdor va sifat koʻrsatkichlari, yetkazib beruvchi hamda qabul qiluvchi tashkilotlar toʻgʻrisidagi maʼlumotlarni shakllantirish va statistik hisobotlarni yuritish uchun moʻljallangan tizim; texnik operator — Qishloq xoʻjaligi vazirligi huzuridagi “Agrosanoatni raqamlashtirish markazi” MCHJ; foydalanuvchilar — belgilangan tartibda “Agrotarozi”, “Nosil qabuli” va “AgroDocs” ATlarida roʻyxatdan oʻtgan qishloq xoʻjaligi mahsulotlari ishlab chiqaruvchi, qabul qiluvchi va ishtirokchi subyektlar; shaxsiy kabinet — tizimda ruxsat berish (avtorizatsiya) jarayonidan oʻtgan foydalanuvchilarga elektron xizmatlar koʻrsatilishida ishtirok etishini hamda zarur axborotni joylashtirish, undan foydalanish, shuningdek, hisob-kitoblarni amalga oshirishini taʼminlaydigan alohida sahifa. 3. “Agrotarozi”, “Nosil qabuli” va “AgroDocs” ATlarini paxta-toʻqimachilik klasterlari, kooperatsiyalar, don qabul qiluvchi tashkilotlarning takliflariga koʻra takomillashtirish va integratsiya orqali maʼlumotlar taqdim etishni yoʻlga qoʻyish xarajatlari shartnomaviy asosda qoplanishi mumkin. 4. Oʻzbekiston Respublikasi Qishloq xoʻjaligi vazirligi “Agrotarozi”, “Nosil qabuli” va “AgroDocs” ATlaridan foydalanishning huquqiy masalalarini tartibga soluvchi vakolatli organ hisoblanadi. 5. “Agrotarozi” ATning maqsadi quyidagilardan iborat: paxta xomashyosini yetkazib berish boʻyicha birja savdolari natijalariga koʻra tuzilgan fyuchers va forvard shartnomalari, “AgroDocs” ATda paxta xomashyosini vaqtincha saqlash, don mahsulotlarining davlat xaridi, vaqtincha saqlash va urugʻlik bugʻdoyni xarid qilish boʻyicha tuzilgan shartnomalar asosida paxta va don qabul qilish, paxta xomashyosini majburiy hisobga olish boʻyicha “Nosil qabuli” ATda shaffoflikni va maʼlumotlarning haqqoniyligini taʼminlash; tuzilgan fyuchers, forvard, spot, vaqtincha saqlash, urugʻlik va davlat resursi sifatida xarid qilinadigan bugʻdoy oldi-sotdi shartnomalariga asosan belgilangan shartlarning bajarilishini taʼminlashga koʻmaklashish; davlat standarti talablariga qatʼiy rioya etgan holda paxta va donni oʻz vaqtida va uzluksiz qabul qilish; qabul qilingan paxtaning seleksiya va sanoat navlari, sinflari boʻyicha, urugʻlik paxtani avlodi va dala guruhi koʻrsatilgan holda alohida toʻdalarga toʻplash; foydalanuvchilarni paxta va don boʻyicha ishonchli maʼlumotlar bilan taʼminlash; paxta va don qabul qilish jarayonidagi mavjud vaqt sarfi hamda operatsion xarajatlarni qisqartirish; davlat roʻyxatidan oʻtkazilgan texnika va tirkamalar orqali qabul qilingan va saqlanayotgan paxtani tayyorlov maskanlaridan hamda donni qabul qilish shoxobchalaridan qayta ishlovchi korxonalarga joʻnatishda albatta tarozidan oʻtkazish va uning haqiqiy sifatini toʻgʻri aniqlash orqali hisob-kitobni olib borish; agrosanoat infratuzilmasini rivojlantirish va ular tarmoqlarida mavjud boshqa masalalarni samarali hal etish uchun sharoitlar yaratish. 6. Quyidagilar “Agrotarozi” ATning asosiy vazifalari hisoblanadi: shaffoflik tamoyiliga asosan paxta va don qabul qilish jarayonlarini raqamlashtirish hamda ularni qabul qilish jarayonlarini elektron shaklga oʻtkazish; davlat resursi hisobidan yetishtirilgan donning elektron hisobini yuritish; paxta va don qabul qilish hamda jamlashni texnik jihatdan tartibga solish; paxta va don qabul qilib oluvchi korxonalar tomonidan ularni topshiruvchi korxonalarning huquqlariga rioya etilishini taʼminlash. Bunda tayyorlov maskanlarida qabul qilish OʻzMSt 551:2025, Oʻz MSt 387:2024, Oʻz DSt 642, Oʻz DSt 880, Oʻz DSt 2823 davlat standartlari talablari asosida uning namligi hamda iflosligi har bir transport vositasi boʻyicha instrumental va sanoat navi organoleptik usulda aniqlanib, qabul qilish jarayoni uch bosqichli tizim boʻyicha amalga oshiriladi: birinchi bosqich — paxta va donning iflosligi va namligini aniqlash uchun undan belgilangan tartibda namuna olinib, laboratoriyaga joʻnatiladi hamda uning sanoat navi va sinfi aniqlanadi; ikkinchi bosqich — olib kelingan paxta va don elektron tarozida (brutto, tara) oʻlchanadi; uchinchi bosqich — oʻlchovdan oʻtkazilgan paxta va don yuk xatida belgilangan gʻaramga yoki omborga tushiriladi; yetkazib berilgan paxta va don monitoringini yuritish; qishloq xoʻjaligi mahsulotlari yetishtirishga oid moliyaviy, statistik va tahliliy maʼlumotlarni olishning dasturiy imkoniyatlarini takomillashtirib borish. 7. Texnik operator quyidagi huquqlarga ega: “Agrotarozi” AT maʼlumotlaridan xizmat doirasida foydalanish; “Agrotarozi” ATga qoʻyiladigan talablarga javob beruvchi xususiy sektor vakillarining axborot tizimlaridan foydalanishni shartnomaviy asosda yoʻlga qoʻyish; “Agrotarozi” AT orqali tijorat banklari, sugʻurta kompaniyalari va boshqa manfaatdor tashkilotlarga tijoriy xizmatlarni koʻrsatish. 8. Quyidagilar texnik operatorning majburiyatlari hisoblanadi: “Agrotarozi” AT orqali elektron tarozi maʼlumotlarini haqiqiy vaqt rejimida “Nosil qabuli” axborot tizimida aks ettirish; “Agrotarozi” ATning har bir ishtirokchisi tomonidan tizimga taqdim etiladigan maʼlumotlarning doimiy yangilab borilishini taʼminlash; shubhali (sunʼiy intellekt orqali fotofiksatsiyadan oʻtgan begona obyektlar yoki qayta oʻlchangan hamda keltirilgan miqdordan ortiq) yuklarni aniqlash algoritmlarini yoʻlga qoʻyish; “Agrotarozi” ATda roʻyxatga olingan operatsiyalarning, shakllantirilgan va joʻnatilgan hisobotlarning hamda qabul qilingan shakllarning yaxlitligi va oʻzgarmasligini taʼminlagan holda ularning besh yildan kam boʻlmagan muddatda saqlanishini taʼminlash; tizimdan foydalanuvchilarning “Agrotarozi”, “Nosil qabuli” va “AgroDocs” ATlarida ishlash boʻyicha bilim va koʻnikmalarini oshirish; axborot tizimlaridan foydalanish uchun nazorat qiluvchi organlarga maxsus imkoniyatlarni taqdim etish. 9. Foydalanuvchilar quyidagi huquqlarga ega: “Agrotarozi” ATdan va undagi maʼlumotlardan ushbu Nizom talablari doirasida foydalanish; elektron shakldagi arizalarni taqdim etish; shartnomalarni elektron shaklda rasmiylashtirish. 10. Quyidagilar foydalanuvchilarning majburiyatlari hisoblanadi: “Agrotarozi” ATdan foydalanishda ushbu Nizom talablariga qatʼiy rioya etish, boshqa foydalanuvchi va tizim operatori faoliyatiga zarar yetkazmaslik; paxta va don qabul qiluvchi korxonalar tovarshunos operator va laboratoriya xodimlarining zamonaviy kompyuter qurilmalari, uzluksiz elektr manbai va aloqa vositalaridan ish jarayonida foydalanish; qabul qiluvchi kirish va chiqish yuklarini oʻlchaydigan elektron tarozilarga RTSP va RTMP protokollarini qoʻllab-quvvatlaydigan 2K (2048x1080) va undan yuqori aniqlikdagi videokuzatuv kameralarini kirishga (oldi va orqa tomondan) hamda chiqishga (oldi va orqa tomondan) kuzatuv kameralarini oʻrnatish; kuzatuv kamerlarini qarama-qarshi tomonga tarozidan 2 metr uzoqlikda va 3 metr balandlikda, markaziy nuqtaga nisbatan simmetrik, tarozi yuzasini toʻliq qamrab oladigan tarzda oʻrnatish va 15° — 30° burchak ostida pastda yoʻnaltirilishini taʼminlash; “Agrotarozi” ATga elektron tarozilar yordamida haqqoniy va ishonchli maʼlumotlarni taqdim etish; mavsum boshlangunga qadar paxta va don qabul qilish hamda ularni saqlashga alohida tayyorgarlik koʻrish. Bunda tegishli omborxona va ayvonlar oʻtgan yillardan qolgan paxta va don qoldiqlaridan tozalanishi hamda zararkunandalarga qarshi kimyoviy ishlov berilishini sifatli tashkil etish; jamlash va gʻaramlash maydonchalarini taʼmirlash; zaruriy vositalarni tayyor holatga keltirish va ularning soz holatda ishlashini taʼminlash; elektron tarozi va laboratoriya jihozlarini mavsumga tayyorlash hamda oʻlchov vositalarini davlat qiyoslov koʻrigidan oʻtkazish; paxta va don qabul qilish maskanlarining mavsumga tayyorligi boʻyicha Agrosanoat majmui ustidan nazorat qilish inspeksiyasining tegishli xulosasini olish; texnika va yongʻin xavfsizligi qoidalariga qatʼiy rioya qilish; paxta va don qabul qilish hamda ularni toʻdalarga jamlashda mahsulotlar miqdoriga asosan joylashtirish sxemasini tasdiqlash hamda sxemaga muvofiq ishlarni tashkil etish; paxta va donni seleksiya navi, avlodi, sanoat navi, sinfi boʻyicha korxonalardagi alohida saqlash maydonchalarida gʻaramlash. Bunda urugʻlik uchun keltirilgan paxta va donni seleksiya navi, avlodi, sanoat navi, sinfi boʻyicha maxsus omborxona va maydonchalarda alohida-alohida gʻaramlash; “Agrotarozi” ATga yuborilayotgan maʼlumotlarning haqqoniy va shaffofligini taʼminlash, bunda paxta va don oʻrniga boshqa mahsulotlarni yoki yuklarni yuklash, bir xil paxtani qayta-qayta olib kirish, koʻrsatkichlarni yaxshilash maqsadida elektron taroziga paxta va donning namlik va ifloslik koʻrsatkichlariga gʻayriqonuniy taʼsir koʻrsatishga yoʻl qoʻymaslik; korxonalardan qabul qilingan oʻz hisobidan yetishtirilgan paxta va donni alohida gʻaram hamda sigʻimlarda saqlash va ularni hisobini yuritish; “Agrotarozi” ATdan foydalanishda faoliyatiga oid haqqoniy va ishonchli maʼlumotlarni kiritib borish; paxta va don qabul qilishdagi maʼlumot va boshqa axborotlardan foydalanishda qonunchilik hujjatlari talablariga qatʼiy rioya qilish. 11. Paxta va don qabul qilish jarayonlarida quyidagi holatlar qonunchilikda belgilangan tartibda javobgarlik choralari koʻrilishiga sabab boʻladi: kuzatuv kameralarini turli bahonalar bilan oʻchirgan yoki tarozidan boshqa tomonga qaratgan, toʻsgan holda paxta va don qabul qilishga urinishlar; internet tarmogʻi uzilgan holda qabul qilingan paxta va don; elektron tarozidan oʻtkazilmasdan qabul qilingan paxta va don; paxta va don qabul qilish maskanlaridagi elektron tarozilardan ularning oʻlchovlarini oʻz muddatlarida sinovdan oʻtkazmasdan foydalanish; elektron tarozidan paxta va don oʻrniga boshqa yuk, shuningdek, ogʻir texnika vositalari, ishchilarni oʻtkazishga urinish; elektron taroziga tashqi taʼsir koʻrsatish orqali paxta va don qabul qilishga urinish; bir marta elektron tarozidan oʻtkazilgan paxta va donni olib chiqib, qayta elektron tarozidan oʻtkazishga urinish (gʻaramni buzish va boshqalar); usti yopiq texnika vositasida yoki kuzatuv kameralarida koʻrinmagan yuklarni elektron tarozidan oʻtkazishga urinish; bir xil tashish texnikasida davlat raqamlarini almashtirgan holda, shuningdek, qisqa vaqt oraligʻida, aynan bir xil ogʻirlikda boʻlgan yuklarni elektron tarozidan oʻtkazishga urinish; qabul tugagan va dislokatsiyaga qoʻshilmagan qabul maskanlari orqali yoki dislokatsiyaga oldindan kiritilmagan tashish texnikalarida paxta va donni oʻtkazishga urinish; qabul qilingan paxta xomashyosining namlik va ifloslik koʻrsatkichlarini ketma-ket bir xil takrorlangan holda tizimga kiritish va qonunchilikda belgilangan boshqa holatlar. 12. Mahalliy ijro etuvchi hokimiyat organlari hamda paxta va don qabul qiluvchilar ish hajmidan kelib chiqib, axborot tizimlariga ikki yoki uch smenalik operatorlarni biriktiradi hamda uzluksiz ishlashini tashkil etadi. 13. Mahalliy ijro etuvchi hokimiyat organlari, huquqni muhofaza qiluvchi organlarga elektron tarozi orqali paxta va don qabul qilish jarayonlariga aralashish qatʼiyan man etiladi va bunday qonun buzilishi holatlariga yoʻl qoʻygan mansabdor shaxslar belgilangan tartibda javobgar boʻladi. 14. Foydalanuvchi internet axborot tarmogʻidagi rasmiy veb-sayt orqali “Agrotarozi” va “Nosil qabuli” ATlari imkoniyatlaridan foydalanish uchun roʻyxatdan oʻtadi. Bunda foydalanuvchi “Elektron hukumat” tizimi foydalanuvchilarini identifikatsiyalashning yagona axborot tizimida (OneID) roʻyxatdan oʻtgan boʻlishi shart. 15. Foydalanuvchilar “Agrotarozi” va “Nosil qabuli” ATlarida roʻyxatdan oʻtish jarayonida quyidagi maʼlumotlarni kiritadi: a) jismoniy shaxslar: shaxsiy identifikatsiya raqami (JSHSHIR); mobil telefon raqami; elektron pochta manzili; yashash manzili; b) yuridik shaxslar: tashkilotning STIR va rahbarining shaxsiy identifikatsiya raqami (JSHSHIR); yuridik shaxs vakilining mobil telefon raqami; joylashgan joyi va elektron pochta manzili; faoliyat yoʻnalishi. Foydalanuvchilarning boshqa maʼlumotlari idoralararo maʼlumot almashinuvi orqali olinadi. 16. Foydalanuvchilar “Agrotarozi” ATdan roʻyxatdan oʻtishda axborot tizimidan foydalanish shartlarini qabul qilish boʻyicha elektron shaklda shartnoma imzolaydi. 17. Roʻyxatdan oʻtgan har bir foydalanuvchi uchun “Agrotarozi” ATda shaxsiy kabinet yaratiladi. 18. Foydalanuvchilar oʻz shaxsiy kabineti orqali amalga oshirilgan harakatlar uchun javobgar hisoblanadi. 19. Foydalanuvchilar tomonidan “Agrotarozi” AT orqali taqdim etilgan maʼlumotlarda nomutanosibliklar aniqlanganda, uning foydalanish huquqi vaqtincha toʻxtatiladi. Foydalanuvchi tomonidan xatoliklar bartaraf etilgandan soʻng uning “Agrotarozi” ATdan foydalanish huquqi bir ish kunida qayta tiklanadi. 20. Foydalanuvchilarning faoliyati qonunchilik hujjatlarida belgilangan tartibda tugatilgan taqdirda, uning “Agrotarozi” ATdan foydalanish huquqi ham toʻxtatiladi. 21. Agrosanoat majmui ustidan nazorat qilish inspeksiyasining “Texnikalar hisobi” axborot tizimini “Agrotarozi” AT bilan integratsiya qilish orqali davlat roʻyxatiga olingan tirkamalarning mulk egalari va ularning davlat raqamlari toʻgʻrisidagi maʼlumotlar elektron shaklda olinadi. 22. Paxta va don tovar-transport yuk xati asosida qabul qilinadi. Xoʻjaliklar bitta yuk xati bilan barcha sifat koʻrsatkichlari bir xil boʻlgan paxta va donni topshirish uchun yuborishlari kerak, yaʼni: a) bitta seleksiya, sanoat navi va sinfiga oid; b) avlodi va dala guruhi bir xil urugʻlik paxta va don. 23. Paxta va gʻalla maydonlarida oʻtkazilgan aprobatsiya natijalariga muvofiq mutaxassislar ishtirokida rasmiylashtirilgan dalolatnoma asosida qishloq xoʻjaligi ekinlari zararkunandalari va kasalliklari bilan zararlangan xomashyolar tayyorlov maskaniga alohida topshiriladi. 24. Paxta va don ushbu Nizomning 6-bandiga asosan qabul qilinadi. 25. Paxta va dondan namuna olish jarayonlarida tayyorlov maskanlarining namuna oluvchisi hamda paxta va don topshiruvchi korxonalar vakili qatnashadi. Oʻzbekiston fermerlari kengashi vakili va topshiruvchi — fermer xoʻjaligi rahbari yoki uning nomidan ish yurituvchi ishtirokida (kuzatuvida) keltirilgan paxta va don toʻdasidan OʻzMSt 387:2024 boʻyicha birlashtirilgan namuna tanlab olinadi hamda Oʻz MSt 551:2025, Oʻz DSt 642, Oʻz DSt 880, Oʻz DSt 2823 davlat standartlari va ushbu Nizom talablari va shartlariga mosligini aniqlaydi, OʻzMSt 554:2025 standarti boʻyicha etalon namunalarga taqqoslab, tashqi koʻrinishi va rangi boʻyicha dastlabki klassifikatsiyasini oʻtkazadi hamda sanoat navini aniqlaydi va yuk xatini toʻldirib, rangi va tashqi koʻrinishi boʻyicha qaysi sanoat naviga mosligini qayd qiladi. Paxtaning sanoat navi boʻyicha kelishmovchilik yuzaga kelgan hollarda laboratoriya tahlil xonasida LPS-4 (ASX) qurilmasida pishib yetilganlik koeffitsiyenti boʻyicha sanoat navi yakuniy tarzda aniqlanadi. 26. Namuna oluvchi va operator har bir namunaning toʻgʻri olinishiga shaxsan moddiy javobgar hisoblanadi. 27. Qabul qilinayotgan paxtaning sifat koʻrsatkichlari standart talablariga mos kelmasa, sabablari koʻrsatilgan holda paxta topshiruvchiga qaytariladi. 28. Tovarshunos operator “Agrotarozi” ATga transport vositasida yuklangan paxta va donni “brutto” massasida tegishli parametrlarini kiritgandan soʻng ular toʻgʻrisidagi maʼlumotlarni saqlash hamda oʻlchash imkoniyati paydo boʻladi. “Brutto” massasi avtomatik tarzda oʻlchanib, kompyuterga kiritiladi va markaziy kompyuter tarmogʻiga uzatiladi hamda yuk xatida “brutto” massasi yoziladi. 29. Namuna oluvchi laboratoriya tahlillarini qayd qilish maʼlumotnomasini 2 nusxada toʻldiradi. Bunda laboratoriya tahlillarini qayd qilish maʼlumotnomalari ID raqamli shaklda yuritiladi. 30. Laboratoriya namunani olgandan soʻng har bir qabul qilinayotgan toʻda namunasi boʻyicha namlik va ifloslikni aniqlash uchun tahlillar oʻtkazadi. Qabul qilish jarayonida eʼtirozlar yuzaga kelganda, hududlarda tashkil etilgan arbitraj guruhlarining ishonch telefoniga murojaat qilishi va ularning xulosasini olishi mumkin. 31. Tovarshunos operator laboratoriya tahlil natijalari asosida aniqlangan sifat koʻrsatkichlarini “Agrotarozi” ATga kiritadi hamda qabul qilinayotgan paxtaning jamlanadigan toʻda va gʻaramining tartib raqamini belgilaydi hamda uchinchi bosqichga yoʻnaltiradi. 32. Keltirilgan paxta va don yuk xatida belgilangan joyga topshiruvchi ishtirokida tushiriladi. Tushirish jarayonida toʻkilayotgan paxta va donni koʻzdan kechirib, yuk xatida koʻrsatilgan sifat koʻrsatkichlari va standart talablariga mosligini kuzatib turadi. 33. Dispetcher sifat koʻrsatkichlari tasdiqlangan paxta va donni qabul qilgani haqidagi yuk xatiga imzo qoʻyadi hamda boʻshagan tirkamali transport vositasini elektron tarozida oʻlchash uchun tovarshunos operatorga yoʻnaltiradi. Uchinchi bosqichda sifat koʻrsatkichlari tasdiqlanmagan, begona jismlar aniqlangan hollarda paxta va donni tushirish toʻxtatiladi hamda maskan mudiri xabardor qilinadi. 34. Tovarshunos operator boʻshatilgan transport vositasi massasini elektron tarozida tortadi, “tara” massasi aniqlanadi, bunda tizimda tirkamalar turi va texnik xususiyatlaridagi vazni +/-10 foiz oraligʻida ogʻirlikka ega boʻlgach, tizimda maʼlumotlarni saqlash imkoniyati paydo boʻladi va qabul qilingan paxtaning netto massasi avtomatik tarzda aniqlanadi. Davlat raqami belgisi boʻyicha bir soat oraligʻida qayta brutto oʻlchovini amalga oshirish imkoniyati cheklanadi. Tarozidagi oʻlchov natijalari topshiruvchining yuk xatiga yoziladi. Shuningdek, ushbu natijalar markaziy tarmoqqa onlayn uzatiladi. 35. Paxtada PK-17 va donda PK-10, PK-10A shakllardagi qabul kvitansiyasi uchun maxsus raqamlangan bir xil formatda “Nosil qabuli” ATda shakllanadi. Ularning ikki tomonlama imzolanishi “AgroDocs” ATda amalga oshiriladi. Paxtani qabul qilish varaqasi (PK-17 shakl) ushbu Nizomga ilovaga muvofiq yuritiladi. 36. Tayyorlov maskani mudiri, qabul qiluvchi va katta buxgalter PK-17 yoki PK-10, PK-10A shakllari qabul kvitansiyasida koʻrsatilgan maʼlumotlarning haqqoniyligiga, paxta va donning amaliy va konditsion vaznining haqiqiy miqdori, seleksiya va sanoat navi, sinfi va jamlash joylari boʻyicha qabul qilinganiga hamda ular boʻyicha hisob-kitoblarning (chegirma va ustamalarni hisobga olgan holda) toʻgʻriligiga shaxsan javobgardirlar. 37. Milliy statistika qoʻmitasi integratsiya orqali “Nosil qabuli” ATda rasmiylashtirilgan maʼlumotlardan foydalanadi. Bunda paxta va donni qabul kvitansiyalari maʼlumotlari orqali shakllangan PK-17 yoki PK-10, PK-10A shakllari asosida Milliy statistika qoʻmitasi hisobotlarni yuritadi. Boshqa hujjat paxta va don tayyorlash toʻgʻrisidagi hisobotlarni tuzish uchun asos boʻlmaydi. 38. Xarid rejasining bajarilgani haqidagi hisobotda har bir xoʻjalik tomonidan qabul kvitansiyalari asosida topshirilgan paxta va donning konditsion vazni hisobga olinadi. 39. Qishloq xoʻjaligi mahsulotlarini yetishtiruvchidan paxta va donni tilxat yoki boshqa turdagi qogʻoz shakldagi hujjatlar asosida qabul qilishga yoʻl qoʻyilmaydi. Bu talab paxta va donning barcha navlariga, shu jumladan, alohida saralab terilgan, oilasi boʻyicha terilgan va tajribaviy urugʻlik namunalari uchun ham taalluqlidir. 40. Oʻn ming tonnadan ziyod paxta va don qabul qilish hajmiga ega boʻlgan hamda ikkita alohida hududi mavjud tayyorlov maskanlarida paxta va donni ikki korxona tomonidan qabul qilishni tashkil etish mumkin. Bunda har bir korxonada qabul qiluvchi operatorlar boshchilik qiladi va Vazirlar Mahkamasi huzuridagi Agrosanoat majmui ustidan nazorat qilish inspeksiyasi xulosasiga asosan ijara shartnomalari tuziladi. 41. Paxta qabul qilish kuni soat 24:00 da yakunlanadi va kunlik hisobotlar fizik vaznda yuritiladi. Qabul qilingan texnik va urugʻlik paxta xomashyosi hajmlari tegishli PK-17 qabul varaqalari va hisob-fakturalar ikki tomonlama elektron raqamli imzo orqali rasmiylashtirilgandan soʻng fizik va hisobga olingan vaznda “Nosil qabuli” ATda aks ettirib boriladi. Manfaatdor idoralar ushbu tizim foydalanuvchilari sifatida kunlik va mavsumiy maʼlumotlardan foydalanishlari mumkin. 42. Foydalanuvchi bilan “Agrotarozi” ATdan foydalanish boʻyicha tuzilgan shartnomaga muvofiq belgilangan majburiyatlar elektron hujjatlar aylanishi shaklida amalga oshiriladi. 43. Foydalanuvchi “Agrotarozi” ATdan foydalanish toʻgʻrisidagi shartnomani imzolashi bilan birga ushbu axborot tizimi orqali elektron hujjatlar aylanishiga oʻz roziligini bildirishi lozim. 44. “Agrotarozi” ATda elektron hujjatlar aylanishi jarayonida elektron raqamli imzo kalitlaridan qonunchilik hujjatlarida belgilangan tartibda foydalaniladi. 45. “Nosil qabuli” AT Soliq qoʻmitasining axborot tizimlari bilan qonunchilik hujjatlarida belgilangan tartibda integratsiya qilinadi. 46. Tijorat banklarining soʻroviga koʻra, mijozlari hisoblangan qishloq xoʻjaligi mahsulotlari yetishtiruvchilar va qabul qiluvchilar toʻgʻrisidagi topshirilgan hamda qabul qilingan paxta va don hosili boʻyicha maʼlumotlarni olish va foydalanishlari uchun texnik operator bilan belgilangan tartibda tuzilgan shartnomaga muvofiq amalga oshiriladi. Tijorat banklari toʻlov topshiriqnomalari va hisob-fakturalarning rasmiylashtirilgan maʼlumotlaridan foydalanishi bundan mustasno. 47. Ushbu Nizomning 11-bandida keltirilgan holatlar “Agrotarozi” ATda aniqlanganda, integratsiya orqali boshqa vazirlik va idoralarga maʼlum qilinadi. 48. “Agrotarozi” AT operatori quyidagi texnik xizmatlarni koʻrsatish majburiyatini zimmasiga oladi: foydalanuvchiga “Agrotarozi” ATdan foydalanish boʻyicha maslahat berish, ushbu axborot tizimidan foydalanish boʻyicha foydalanuvchining murojaatiga javob qaytarish; “Agrotarozi” ATning dasturiy taʼminotida yuzaga kelgan va ushbu axborot tizimining funksional imkoniyatlarini bajarishga taʼsir koʻrsatadigan xatoliklarni qisqa vaqtda bartaraf etish; “Agrotarozi” ATda yuzaga kelgan uzilishlar va ushbu axborot tizimiga kiritilgan oʻzgartirishlar toʻgʻrisida foydalanuvchini oʻz vaqtida xabardor qilish. 49. “Agrotarozi” AT operatori zarur hollarda foydalanuvchiga shartnoma shartlarida belgilangan majburiyatlarga asosan qoʻshimcha texnik yordam koʻrsatishi mumkin. 50. “Agrotarozi” AT texnik operator quyidagi hollarda javobgar hisoblanmaydi: “Agrotarozi” ATdan foydalanish davrida umumiy foydalanish uchun moʻljallangan aloqa tarmoqlarining texnik nosozligi, foydalanuvchining internet axborot tarmogʻidan foydalanishining cheklanishi, maʼlumotlarni uzatish va qabul qilish jarayonidagi aloqa tarmoqlaridagi boshqa texnik nosozliklar; foydalanuvchining “Agrotarozi” ATga kirishi uchun maskanda ruxsatning cheklanishi; foydalanuvchining apparati yoki dasturiy taʼminotidagi texnik nosozliklar; “Agrotarozi” AT operatorining bevosita nazorati ostida boʻlmagan boshqa holatlar; foydalanuvchi tomonidan “Agrotarozi” ATga kiritilgan maʼlumotlarning haqqoniyligiga, shuningdek, fors-major holatlarda. 51. “Agrotarozi”, “Nosil qabuli” va “AgroDocs” ATlaridan foydalanish jarayonida yuzaga keladigan nizo va kelishmovchiliklar qonunchilik hujjatlarida belgilangan tartibda hal etiladi. 52. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. kodkod(respublika, viloyat)(tuman)(tuman)(tashkilot)(massiv)(maskan, korxona)(klaster, fermer, kooperatsiya, korxona, xoʻjalik) kunoyyiloʻlchov birligikg QABUL QILISH VARAQASI _______________________________________ (raqami)20___ yilgi paxta xaridi uchunI. Qabul qilingan paxtaning tabiiy ogʻirligiT/rYuk xati raqamiTerim turiJamlangan toʻda raqamiSeleksiya naviSanoat naviSinfiSof tabiiy vazniqoʻldamashinada1.2.Jami: II. Paxtaning jamlangan toʻdalari va navlari boʻyicha qabuliAyvon ombor yoki saqlov joyi raqamiToʻda raqamiSeleksiya naviAvlodiSanoat naviSinfiSof tabiiy vazni(netto)Iflosligi, foizIflosligi meʼyorga keltirilgandagi hisobiy vazniNamligi, foizIfloslik va namligi meʼyorga keltirilgan hisobiy (konditsion) vazniXarid narxi, QQS bilan, kg/soʻmSummasi, QQS bilan, soʻmurugʻliktexnik1234567891011121314Xarid narxi: (Shartnomadagi bahosi, kg/soʻm) * (1-sanoat navi, 2-sinf) = ______ soʻmPaxta xomashyosining iflosligi va namligi uchun hisoblangan ustama miqdori ______ kgPaxta xomashyosining iflosligi va namligi uchun hisoblangan chegirma miqdori ______ kgSaqlash uchun qabul qilgan katta saralovchi _______________________________ _____ Topshirgan xoʻjalik vakili ____________________________________________________________________________________ (imzosi yoki ERI orqali imzosi) __________________________________________ (imzosi yoki ERI orqali imzosi) III. Qabul qilingan paxtaning hisob-kitobiMazmuniraqamSumma, soʻmBir kundaMavsumdaPaxtaning xarid narxi boʻyicha qiymati, QQS bilan31Qoʻshimcha toʻlovlar: Tashib keltirilgani uchun, QQS bilan (summa)32Urugʻlik paxta uchun, QQS bilan33shundan, QQS (31+32+33 da 12 foiz)34Jami hisoblandi (31+32+33)35Paxta tayyorlov maskani rahbari __________ (imzosi yoki ERI orqali imzosi)Katta buxgalter: ___________ (imzosi yoki ERI orqali imzosi)M.Oʻ. (yoki QR-kod va elektron raqamli imzo, rekvizitlari)